EELNÕU

06.02.2024

**Kemikaaliseaduse ja riigilõivuseaduse muutmise seadus**

**§ 1. Kemikaaliseaduse muutmine**

Kemikaaliseaduses tehakse järgmised muudatused:

**1)** paragrahvi 15 lõige 2 muudetakse ja sõnastatakse järgmiselt:

„(2) Piiranguga lõhkeaine lähteainet tohib kättesaadavaks teha sularahata arvelduse korras hulgikaubanduses või käesoleva paragrahvi lõikes 21 nimetatud juhul.“;

**2)** paragrahvi 15 täiendatakse lõigetega 21 ja 22 järgmises sõnastuses:

„(21) Piiranguga lõhkeaine lähteainet tohib Euroopa Parlamendi ja nõukogu määruse (EL) 2019/1148 artikli 3 punkti 8 tähenduses üldsuse hulka kuuluvale isikule teha kättesaadavaks üksnes käesoleva seaduse §-des 151–156 ja nende alusel sätestatud tingimustel.

(22) Piiranguga lõhkeaine lähteainet peab kasutama ohutult ja kooskõlas tootja ettenähtud tingimustega ning hoidma eemal soojus- ja süttimisallikast. Piiranguga lõhkeaine lähteaine ei tohi olla kättesaadav kõrvalistele isikutele.“;

**3)** seadust täiendatakse §-dega 151–156 järgmises sõnastuses:

„**§ 151****.** **Piiranguga lõhkeaine lähteaine kasutamise luba ja piiranguga lõhkeaine lähteainete loetelu**

(1) Euroopa Parlamendi ja nõukogu määruse (EL) 2019/1148 I lisas nimetatud piiranguga lõhkeaine lähteainet võib üldsuse hulka kuuluv isik soetada, sisse tuua, omada ja kasutada piiranguga lõhkeaine lähteaine kasutamise loa alusel, mida väljastab Tarbijakaitse ja Tehnilise Järelevalve Amet.

(2) Piiranguga lõhkeaine lähteaine kasutamise loa saamiseks esitatakse Tarbijakaitse ja Tehnilise Järelevalve Ametile taotlus järgmiste andmete ja dokumentidega:

1) taotleja ees- ja perekonnanimi, isikukood, selle puudumise korral sünniaeg ja isikut tõendava dokumendi number;

2) kontakttelefoni number ja e-posti aadress;

3) elukoha aadress;

4) tervisetõendi otsus;

5) info, kas piiranguga lõhkeaine lähteaine kasutamise luba taotletakse lähteaine ühe- või mitmekordseks kasutamiseks;

6) piiranguga lõhkeaine lähteaine taotletav maksimumkogus ja maksimumkontsentratsioon;

7) piiranguga lõhkeaine lähteaine kavandatav kasutusala;

8) piiranguga lõhkeaine lähteaine hoiutingimuste kirjeldus;

9) piiranguga lõhkeaine lähteaine hoidmise ja kasutamise koha aadress või ürituse kirjeldus;

10) piiranguga lõhkeaine lähteaine kasutamise ja sissetoomise aeg.

(3) Piiranguga lõhkeaine lähteaine kasutamise loa taotluse läbivaatamise eest tasutakse riigilõivu riigilõivuseaduses sätestatud määras.

(4) Loetelu piiranguga lõhkeaine lähteainetest, mida üldsuse hulka kuuluv isik võib soetada, sisse tuua, omada ja kasutada, kehtestab valdkonna eest vastutav minister määrusega.

(5) Käesoleva paragrahvi lõikes 4 nimetatud loetelu kehtestamisel arvestab valdkonna eest vastutav minister järgmisi asjaolusid:

1) piiranguga lõhkeaine lähteaine ohtlikkust;

2) piiranguga lõhkeaine lähteaine tekitatavat võimalikku ohtu avalikule korrale ja riigi julgeolekule;

3) üldsuse hulka kuuluvate isikute põhjendatud huvi soetada, sisse tuua, omada ja kasutada piiranguga lõhkeaine lähteainet.

**§ 152. Piiranguga lõhkeaine lähteaine kasutamise loa kontrolliese ja kontrolli teostajad**

(1) Piiranguga lõhkeaine lähteaine kasutamise luba antakse, kui:

1) taotleja tõendab vajadust piiranguga lõhkeaine lähteaine järele ja selle kavandatud kasutamine on õiguspärane;

2) taotlejat ei ole karistatud esimese astme kuriteo, riigivastase süüteo või süüteo eest, mis pandi toime lõhkematerjali, pürotehnilist toodet, laskemoona, lõhkeseadeldist või tulirelva kasutades, või tema karistusandmed on karistusregistrist kustutatud;

3) taotlejat ei ole karistatud käesoleva lõike punktis 2 nimetatud samaväärse teo eest välisriigis või tema karistusandmed ei kajastu nõukogu 2009. aasta 26. veebruari raamotsusega 2009/315/JSK, mis käsitleb karistusregistrite andmete vahetamise liikmesriikidevahelist korraldust ja andmete sisu (ELT L 93, 07.04.2009, lk 23–32) reguleeritud andmevahetuskanalis;

4) taotleja suhtes ei esine asjaolusid, mis võivad kujutada ohtu avalikule korrale või riigi julgeolekule;

5) on täidetud käesoleva seaduse §-s 153 sätestatud nõuded;

6) on tagatud piiranguga lõhkeaine lähteaine ohutu kasutamine käesoleva seaduse § 15 lõike 22 kohaselt.

(2) Piiranguga lõhkeaine lähteaine kasutamise loa taotlemisel kontrollib:

1) Tarbijakaitse ja Tehnilise Järelevalve Amet käesoleva paragrahvi lõike 1 punktides 1, 2, 3, 5 ja 6 nimetatud nõuetele vastavust;

2) Politsei- ja Piirivalveamet käesoleva paragrahvi lõike 1 punktis 4 sätestatud asjaolusid seoses avaliku korra kaitsega;

3) Kaitsepolitseiamet käesoleva paragrahvi lõike 1 punktis 4 sätestatud asjaolusid seoses riigi julgeoleku kaitsega.

**§ 153. Piiranguga lõhkeaine lähteaine kasutamise loa taotleja tervisekontroll**

(1) Füüsilisest isikust taotleja või juriidilisest isikust taotleja juhatuse liikmed peavad olema psüühiliselt ja füüsiliselt võimelised kasutama piiranguga lõhkeaine lähteainet ning neil ei tohi olla haigusi ega tervisehäireid, mis takistavad piiranguga lõhkeaine lähteaine ohutut kasutamist.

(2) Füüsilisest isikust taotlejal või juriidilisest isikust taotleja juhatuse liikmetel peab olema liiklusseaduse § 101 lõikes 1 nimetatud tervisetõend ja nad peavad vastama sama seaduse § 97 lõikes 7 või 8 nimetatud kategooria juhiloa omajale esitatud tervisenõuetele.

**§ 154. Piiranguga lõhkeaine lähteaine kasutamise loa taotluse lahendamine ja kooskõlastamine**

(1) Tarbijakaitse ja Tehnilise Järelevalve Amet lahendab piiranguga lõhkeaine lähteaine kasutamise loa taotluse 30 päeva jooksul käesoleva paragrahvi lõikes 2 sätestatud kooskõlastuse saamisest arvates.

(2) Tarbijakaitse ja Tehnilise Järelevalve Amet edastab piiranguga lõhkeaine lähteaine kasutamise loa taotluse Politsei- ja Piirivalveametile ning Kaitsepolitseiametile, kes käesoleva seaduse § 152 lõike 2 punktides 2 ja 3 sätestatud pädevuse piires kontrollivad loa taotlust ja kooskõlastavad selle või jätavad selle põhjendatult kooskõlastamata 14 päeva jooksul dokumentide laekumise päevast arvates. Kui kooskõlastav asutus ei ole tähtaja jooksul loa taotlust kooskõlastanud ega taotlenud tähtaja pikendamist, loetakse taotlus vaikimisi kooskõlastatuks.

(3) Politsei- ja Piirivalveamet ning Kaitsepolitseiamet võivad küsida piiranguga lõhkeaine lähteaine kasutamise loa taotlejalt kooskõlastuse andmiseks vajalikke dokumente ja lisateavet ning teha päringuid andmekogudesse.

(4) Politsei- ja Piirivalveamet ning Kaitsepolitseiamet jätavad piiranguga lõhkeaine lähteaine kasutamise loa taotluse kooskõlastamata, kui käesoleva seaduse § 152 lõike 1 punktis 4 sätestatud nõuded ei ole täidetud.

(5) Politsei- ja Piirivalveametil ning Kaitsepolitseiametil on õigus jätta piiranguga lõhkeaine lähteaine kasutamise loa taotlus kooskõlastamata, kui taotleja ei esita nõutud ajaks käesoleva paragrahvi lõikes 3 nimetatud täiendavaid ~~vajalikke~~ dokumente või lisateavet.

**§ 155. Piiranguga lõhkeaine lähteaine kasutamise loa andmine ja andmisest keeldumine**

(1) Tarbijakaitse ja Tehnilise Järelevalve Amet annab piiranguga lõhkeaine lähteaine kasutamise loa nimetatud aine ühe- või mitmekordseks kasutamiseks. Luba väljastatakse kuni kolmeks aastaks.

(2) Tarbijakaitse ja Tehnilise Järelevalve Amet annab piiranguga lõhkeaine lähteaine kasutamise loa, kui:

1) on täidetud käesoleva seaduse § 152 lõikes 1 loetletud tingimused;

2) taotletavast kontsentratsioonist väiksemas kontsentratsioonis piiranguga lõhkeaine lähteaine või alternatiivne aine, millega taotleja saavutaks kasutamise eesmärgi, ei ole kättesaadav.

(3) Tarbijakaitse ja Tehnilise Järelevalve Amet keeldub piiranguga lõhkeaine lähteaine kasutamise loa andmisest, kui:

1) ei ole täidetud käesoleva seaduse § 152 lõikes 1 loetletud tingimused;

2) taotleja on esitanud piiranguga lõhkeaine lähteaine kasutamise loa taotlemisel valeandmeid, millel on oluline tähtsus loa andmise üle otsustamisel, või

3) on põhjendatud kahtlus, et loa taotleja kavandatav piiranguga lõhkeaine lähteaine kasutus ei ole õiguspärane.

(4) Tarbijakaitse ja Tehnilise Järelevalve Amet võib keelduda piiranguga lõhkeaine lähteaine kasutamise loa andmisest, kui Politsei- ja Piirivalveamet või Kaitsepolitseiamet ei ole loa taotlust kooskõlastanud vastavalt käesoleva seaduse § 154 lõikele 5.

(5) Piiranguga lõhkeaine lähteaine kasutamise loa andmisest keeldumise korral teavitatakse taotlejat keeldumise õiguslikust alusest. Loa andmisest keeldumise põhjust ega sellega seonduvat teavet, kui see seab ohtu avaliku korra või riigi julgeoleku kaitse, ei avaldata taotlejale ega muule isikule.

**§ 156. Piiranguga lõhkeaine lähteaine kasutamise loa kehtivuse peatamine ja loa kehtetuks tunnistamine**

(1) Tarbijakaitse ja Tehnilise Järelevalve Amet peatab piiranguga lõhkeaine lähteaine kasutamise loa kehtivuse kuni kuueks kuuks, kui tal on põhjendatud alus arvata, et käesoleva seaduse § 152 lõikes 1 sätestatud tingimused ei ole enam täidetud.

(2) Tarbijakaitse ja Tehnilise Järelevalve Amet tunnistab piiranguga lõhkeaine lähteaine kasutamise loa kehtivuse peatamise otsuse kehtetuks, kui loa omanik kõrvaldab kehtivuse peatamise tinginud puuduse kehtivuse peatamise otsuse kehtivuse tähtaja jooksul.

(3) Tarbijakaitse ja Tehnilise Järelevalve Amet tunnistab piiranguga lõhkeaine lähteaine kasutamise loa kehtetuks, kui:

1) pärast loa andmist selgub, et käesoleva seaduse § 152 lõikes 1 sätestatud tingimused ei ole enam täidetud;

2) piiranguga lõhkeaine lähteaine kasutamise loa omanik ei ole käesoleva paragrahvi lõikes 2 sätestatud tähtaja jooksul kõrvaldanud loa kehtivuse peatamise tinginud puudust.

(4) Piiranguga lõhkeaine lähteaine kasutamise loa kehtetuks tunnistamise korral kohaldatakse teavitamisele käesoleva seaduse § 155 lõikes 5 sätestatut.

(5) Piiranguga lõhkeaine lähteaine kasutamise loa kehtetuks tunnistamise korral peab loa omanik võõrandama tema valduses oleva piiranguga lõhkeaine lähteaine 30 päeva jooksul lähteaine kasutamise õigust omavale isikule või hävitama lähteaine Tarbijakaitse ja Tehnilise Järelevalve Ameti kontrolli all. Käesolevas lõikes sätestatud nõude täitmiseks võib Tarbijakaitse ja Tehnilise Järelevalve Amet rakendada asendustäitmist asendustäitmise ja sunniraha seaduses sätestatud korras.“;

**4)** paragrahvi 23 lõike 3 teine lause muudetakse ja sõnastatakse järgmiselt:

„Dokumendid esitatakse seadme ohutuse seaduse § 12 lõikes 1 nimetatud Tarbijakaitse ja Tehnilise Järelevalve Ameti järelevalve infosüsteemi kaudu.“;

**5)** paragrahvi 31 lõige 2 muudetakse ja sõnastatakse järgmiselt:

„(2) Tarbijakaitse ja Tehnilise Järelevalve Amet teeb käitamisloa avalikuks oma järelevalve infosüsteemi kaudu.“;

**6)** paragrahvi 32 lõike 4 sissejuhatavat lauseosa täiendatakse pärast sõna „kooskõlastamiseks“ sõnadega „ning Tarbijakaitse ja Tehnilise Järelevalve Ametile arvamuse andmiseks“;

**7)** paragrahvi 45 pealkirja ja lõiget 1 täiendatakse pärast sõna „lähteaine“ sõnaga „soetamise,“.

**§ 2. Riigilõivuseaduse muutmine**

Riigilõivuseaduses tehakse järgmised muudatused:

**1)** paragrahvi 217 pealkiri muudetakse ja sõnastatakse järgmiselt:

„**§ 217. Käitamisloa taotluse ja piiranguga lõhkeaine lähteaine kasutamise loa taotluse läbivaatamine**“;

**2)** paragrahvi 217 täiendatakse lõikega 3 järgmises sõnastuses:

„(3) Piiranguga lõhkeaine lähteaine kasutamise loa taotluse läbivaatamise eest tasutakse riigilõivu 50 eurot.“.

Lauri Hussar

Riigikogu esimees

Tallinn, … …. 2024. a

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus

… …. 2024. a